b"\n_START_ARTICLE_\nLa liberazione di Ruggiero\n_START_PARAGRAPH_\nLa liberazione di Ruggiero dall'isola d'Alcina (\xc2\xabfrigj\xc3\xb8ringen av Ruggiero fra Alcinas \xc3\xb8y\xc2\xbb) er en komisk opera i fire akter av Francesca Caccini, med libretto av Ferdinando Saracinelli. Den hadde premi\xc3\xa8re 3. februar 1625 i Villa del Poggio Imperiale i Firenze. Operaen er basert p\xc3\xa5 Ludovico Ariostos Orlando Furioso._NEWLINE_La liberazione di Ruggiero er den f\xc3\xb8rste operaen skrevet av en kvinne, og ble lenge ansett som den f\xc3\xb8rste italienske operaen som ble satt opp utenfor Italia._NEWLINE_Operaen ble skrevet i anledning et bes\xc3\xb8k fra Vladislav IV Vasa under karnevalet i Firenze i 1625. I 1628 ble operaen satt opp i Warszawa. Operaen ble bestilt av erkehertuginne Maria Magdalena av \xc3\x98sterrike (1589\xe2\x80\x931631), hustru til Cosimo II de' Medici, storhertugen av Toscana._NEWLINE_La liberazione di Ruggiero var den andre operaen som ble trykt i Italia, og er den eneste operaen av Francesca Caccini som er bevart._NEWLINE_Den er skrevet i stile moderno, dvs. i stilen til Claudio Monteverdi, men er kanskje mer p\xc3\xa5virket av Jacopo Peri. Operaen bruker, uvanlig for perioden, ikke kastratsangere_NEWLINE_I operaen kjemper Melissa, en heller androgyn trollkvinne som ogs\xc3\xa5 opptrer i mannlig form, for \xc3\xa5 frigj\xc3\xb8re Ruggiero fra den onde og sensuelle Alcinas trolldom."